Allerede mens SAS-flyet med det defekte landingshjul cirklede i luften over Aalborg Lufthavn blev det store katastrofeberedskab kørt i stilling - og da det hele var overstået kunne beredskabets ledelse konstatere, at det fungerede perfekt. - Vi har stået i den såkaldte stand-by-situation masser af gange, og derfor er det glædeligt at se, at alt går op i en højere enhed, når der er brug for det, siger chefpolitiinspektør Jørn Aaby fra Nordjyllands Politi til TV2/Nord. Cheflæge Marianne Toftegaard var vagthavende i lægeambulancen, og hun var som den første fremme ved flyet, da de 69 passagerer og fire besætningsmedlemmer kom ud af flyet, da det var havareret og gledet af landingsbanen. - De fleste var naturligvis stærkt chokerede og virkede næsten som om de ikke havde fattet, hvad der egentlig var sket, men vi fik hurtigt samling på folk og sendt dem til Aalborg Sygehus, dels i ambulancer, dels i en bus, fortæller Marianne Toftegaard til TV2/Nord. Hun var naturligvis lettet over, at alt endte godt - men tanken om, hvad der kunne være sket i værfste fald, var svær at slippe. - 73 mennesker ombord, det er mange. Men vi var klar til at håndtere situationen, men heldigvis slap vi med mindre skader, siger Marianne Toftegaard.

Opsummering:
Det, der normalt er en stand-by-situation, udviklede sig dramatisk ved nødlandingen i Aalborg Lufthavn.